希夷陳先生祠堂
作者：范祖禹
朝代：宋

paragraphs: 太華朝紫清，蓮花開緑烟。
嘗聞希夷隱，欲學南華仙。
道與寥廓友，形隨變化遷。
餐霞倚八極，御氣遊九天。
静夜披蘂笈，清晨潄瑶泉。
閒臨日谷嘯，下拂雲窗眠。
一朝玉棺墜，委體同蛻蟬。
霓旌自宛轉，羽駕何飄翩。
空餘故館在，遺像猶依然。
嗟吾生已後，不得見當年。
扶揺若可借，永謝區中緣。